
С крилете на песента

Българската народна песен, вечна и свята.

През месец февруари 2010 година в клуба на хората с увреждания и пенсионера на ул. Данаил Попов 2, гр. Плевен  бе създадена група „Пендара”. Както е златна парата, така е златна и българската народна песен. Идеята за създаването, както и нейна кръстница е Мария Павлова, пенсионирана детска учителка. Тя дълги години е била изпълнителка в група „Гороцвет”. Поканва и НАСТОЯЩАТА ръководителка на „Пендара” певицата Нина Станчева за ръководител и корепетитор. Групата се състои от дванадесет жени. Те самите събират пари помежду си и поръчват носиите за сценичните им изяви. Репетициите са най-малко един път седмично. Репертоарът на групата е изцяло от българският народен фолклор. Имат много песни, като тематиката на изпълненията е според ангажиментите, празниците от православния календар, които те уважават с изпълнения в клубовете. Участията са на плевенски сцени, общинско регионално и национално ниво. Жените споделят, че по-трудно става осигуряването на транспорт и финансиране на участията им. Ще изброя някои от тях в наситения календар през миналата година:
- 25 август, Събор-надпяване за автентичен фолклор, село Черни Вит, община Тетевен;

- 26 август, Деветнадесети традиционен събор -надпяване на пенсионерски състави, Беклеме'2012, грамота и първо място за колективно участие;

- 3 и 4 септември, Първи национален фестивал „Традицията, среща в бъдещето”, село Ясен, грамота и плакет;

- 28 септември, Празник на сливата,гр. Троян, грамота за участие;

- 30 септември, Национален песенен фестивал „Христо Ковачев”, село Реселец , почетна грамота, първо място и плакет;

- 1 октомври, Ден на пенсионера, зала 'Катя Попова'.

За вестника Нина Станчева, ръководител и корепетитор сподели, че воденето на вокалните групи, пеенето, прави живота и пълноценен, помага да преодолее трудностите на ежедневието. Удовлетворение и носи, когато  прави  хората щастливи. Изключително скромен и всеотдаен човек, това е впечатлението, което излъчва Нина при среща с нея. 

В своята професия, като изпълнител  постига всичко с таланта си, както и с упорит труд. Деветнадесет години пее в Северняшки ансамбъл „Иван Вълев” гр. Плевен. Никога в работата не разчита на протекции и ходатайства. За нея срамна работа няма, и това проличава, когато след съкращение напуска ансамбъла и работи като чистачка и касиерка. За нея това е голямо изпитание, но не я сломява. Много обича хората и всячески се стреми да им помага, да им бъде опора, не обича лицемерието. По отношение на творчеството, самата се определя, като изпълнителка на средногорски песни, записва в БНР и БНТ, има издадена касета / финансирана с лични средства/, двадесет песни от Пирдопско, нейният роден край.Те са научени от нейната баба и майка, както от учителя по литература и краевед  Лукан Савов, родом от Пирдоп, понастоящем живее в Челопечене. Повечето от тези песни се изучават в Академия за музикално и танцово изкуство-гр. Пловдив, като типични песни за този регион.

Освен тази група, тя ръководи и Хор на учителките, гр. Плевен, вокална група на пенсионера в село Горна Митрополия .

инж. Румен Петков, организатор клуб
Оптимистично за диабетиците
През месец януари 2013 г. стартира предаването 'Духът на здравето' по телевизия BTV. Пилотното излъчване представи темата 'Какво представлява заболяването захарен диабет?'. Гостува и Председателката на Регионална организация на “Асоциация диабет” Плевен Даниела Илиева. Участниците разговаряха  за Изследване на диабета, лечението му, за 'сладко училище', разглеждането му като тиха епидемия . Защо е важно да приемаме хората с диабет? Как да овладеем хипогликемията в детска възраст при захарен диабет тип 1? Два въпроса с много голямо значение в сегашно време.

Диабетът е бил причина през 2012 г. за смъртта на над 4 милиона и половина души и са похарчени повече от 465 милиарда долара за лечение. Това са шокиращи цифри.  Очаква се, че през 2030 г.  броят на заболелите от диабет ще достигне 552 милиона души.

Тази пандемия трябва да се спре! 

Обществото трябва да осъзнае необходимостта от информация, превенция и контрол на заболяването.

Според австралийски изследователи с проблема, наречен захарен диабет, човечеството може да се справи още през 2016 година. Учените заявили, че са на крачка от създаването на изкуствена надбъбречна жлеза, която ще стане спасение за страдащите от диабет. Прототипът на програмата и устройството, имитиращо работата на тази жлеза, успешно са преминали изпитанията.
Принципът на действие е следният: изкуственият орган измерва нивото на захар в кръвта и в отговор на получените данни освобождава необходимата доза инсулин. Предстои окончателната фаза на  изпитанията.
За групите по интереси в клуб "Мизия" Плевен

Хората членуващи в клуб "Мизия" за миналата 2012 година са 319. Те участват в различни секции по интереси. Всяка от тях използва клуба по график съгласуван помежду им. Три са спортните, занимаващи се с лечебна физкултура. Това са група "Пролет", "Кайлъка" и"Здравец". Те взимат участие в различни състезания от общоградско, регионално и национално нива по петанка, хвърляне малка топка в цел, упражнения с тояжка, топка и съчетания, плуване и др. "Кайлъка"има златен медалист от участие за миналата година. Това е Юлия Тодорова за хвърляне на малка топка в цел. "Йога за възрастни" е стремеж на нейните членове за усвояване на източната китайска медицина, като средство за релакс и здраве. Заниманията се водят от квалифициран инструктор, това е г-жа Наталия Димитрова. Вокалните групи са представени от "Планински звуци" и хумористично-сатиричен квартет "Калина" ръководени от Живка Петрова. За поетите от "Поетично слово" сме Ви разказвали в предишни броеве. От пет години съществува групата "Танци", които репетират два пъти в месеца. Репертоарът им включва танците рокендрол, танго, валс, народни хора и ръченици. От три месеца работят и танцьорите от танцов състав "Готините баби"  под ръководството на хореографа Георги Добруджанеца. Изучават  професионално различни хора, Пайдушко, Дайчово, Еленино, Дунавските и др. Не трябва да забравяме и спортистите по шахмат, табла и карти. Всяка от тези групи има свое ръководство, управителен съвет и събира членски внос. Това не означава, че съществува разделение помежду тях. Всичките се координират и сплотяват от ръководството на клуба и организаторката Галина Тончева. Отбелязани бяха 21 януари, Ден на родилната помощ, 14 февруари Трифон Зарезан, а на 18 февруари по случай 140 години от обесването на Васил Левски се проведе литературно четене на поезия посветена на него. Изнесен бе и доклад за дейността на Апостола. На 21 февруари  в Дом на културните дейци Плевен представиха стихосбирката на поета г-н Петко Костов, "Пред снопчето на хана". Той е един от основателите на кукления театър в града и член на клуб „Мизия”. Там наред със стиховете  са намерили място и музика потях, изпълнявани от плевенски групи. Гост на тържеството и литературното четене бе г-н Илко Иларионов, директор на драматично-кукления театър "Иван Радоев". Поетът получи цветя и от клуб "Мизия", поднесени му лично от неговия организатор. Ваня Миланова изпя няколко от нотираните в стихосбирката песни под съпровод на Васко Миланов. На 28 февруари се проведе образователна среща по проблемите на урологията, като част от кампанията заложена във всичките клубове. Лектор бе един от водещите в града ни уролози, вече пенсионер д-р Цветан Георгиев. Прави впечатление, че не съществуват вече предишните притеснения в слушателите, задават се спокойно въпроси по проблемите на мъжкото здраве.

Инж. Р. Петков, организатор клуб

Полезна информация

Дневен център за възрастни с увреждания-Плевен

Дневен център за възрастни с увреждания предлага комплекс от социални услуги, които създават условия за цялостно обслужване на възрастните през деня, свързани с предоставянето на храна, задоволяване на ежедневните, здравните, образователните и рехабилитационните потребности, както и организация на свободното време и личните контакти. Дневния център е предназначен за лица от 18 до 60 г. възраст.

Основните му цели са:

-Гарантиране на равноправното положение на хората с увреждания;

- Преодоляване на социалната изолация чрез различни мероприятия, целящи социалното включване на възрастните с увреждания в общността;

- Придобиване на нови знания, умения и навици за по-добро справяне с нуждите на ежедневието;

- Оказване на подкрепа на възрастните с увреждания и техните семейства;

- Осигуряване на постоянна и качествена грижа за всеки потребител.

За постигането на тези цели се организират дейности, свързани с:

- Здравни потребности;

- Образователни потребности;

- Овладяване на елементарни домакински познания, приготвяне на ястия, умения за пазаруване;

- Рехабилитационни потребности;

- Придобиване на различни хигиенни и трудови умения;

- Занимания, свързани с общи познания и грижи за цветята;

- Спортни дейности;

- Работа със семейството;

- Рисуване и приложни дейности.

ОСНОВНИ ДЕЙНОСТИ:

- Цялостно обслужване на потребителите през деня;

- Психологична дейност;

- Рехабилитационна дейност;

- Трудотерапевтична дейност;

- Организация на свободното време и личните контакти;

- Организиран транспорт;

   В дневния център работи екип от специалисти - психолог, социален работник, рехабилитатор, кинезитерапевт, трудотерапевт, медицинска сестра, помощен персонал, външни консултанти и доброволци. Цел на работата им е комплексно въздействие, водещо до възстановяване на изгубените социални умения, придобиване на трудови и битови умения на увреденото лице чрез мултидисциплинарен подход.

Координати: Гр. Плевен, ул. „Цар Самуил” №55, ПК 78: Тел./факс 064 80 79 20: e-mail: dc_pleven@abv.bg 
Кратки...

Председателят на Регионалната организация на Съюза на слепите-Плевен Павлин Ангелов осигури дарение, чрез представителят на фирма 'Маги' за град Плевен. Това са подправки и фиксове за  месо, както и джусове с кетчуп. Дарението бе раздадено на всички членове от териториалната организация на ССБ Плевен, ул. Гренадирска 30.

Клубът в ЖК Дружба отбеляза със своите членове 14 февруари- Ден на лозаря в комплекс-пицария 'Джуниър', а денят на жената в ресторант 'Еверест'. За първа пролет ще отидат на екскурзия до село Байкал, събота 23 март 2013г.


Приеха бюджет 2013 на Община Плевен

След три часа и половина обсъждане и изказвания главно на съветниците от групите на БНД – Обединена десница, ГЕРБ и БСП Общински съвет Плевен прие с 24 гласа  “за”, 8 “против” и 5 “въздържали се” бюджета на общината за 2013 год.

Още в началото Георг Спартански поиска кметът проф. Димитър Стойков да очертае  ясно конкретните управленски решения и приоритетите в бюджета, защото иначе той  е лавина от цифри, които не говорят нищо на хората. Съветникът от десницата беше категоричен, че в документа липсва визия за развитие, “това е бюджет на  статуквото и е страхлив”, допълни Спартански. В отговор проф. Стойков очерта  основната цел – да се осигурят средствата, необходими за реализацията на всички  проекти, за които има вече подписан договор. Освен това, не по-малко важно, е  осигуряването на финансова стабилност на общината, както и на средства за продължаването на работата по важните проекти като този за водния цикъл, за новата тролейбусна мрежа и нови тролеи, за депото за отпадъци.

От Бисерка Илиева от левицата дойде предложението да се подредят обектите, които  ще се изпълняват, по приоритети. Водещи да са тези, които са с реални шансове да  се реализират и за които има вече осигурено финансиране, следвани от онези,  чието осъществяване е възможно, но финансирането е под въпрос.

В разгорялата се дискусия, от думите на кмета проф. Стойков стана ясно, че 2-та  милиона лева, които са за ремонт на ОДЗ “Снежанка” и строителството на нова  детска градина в Плевен, вече са преведени от правителството по сметката на Община Плевен. За първия обект става дума за капиталов ремонт и освен градски център, там ще е разположена и детска градина, чиято цел е интеграция и на деца от ромски произход. Това ще стане чрез разкриване на 4 нови групи.

Освен това, ръководството на общината има намерение да използва максимално възможностите на програмата за енергийна ефективност, за да осигури европейски средства за ремонт и на детски градини. “Нашите идеи, освен новата детска градина, е да включим и останалите детски заведения за ремонт и по тази програма. Най-вече тези в “Дружба”, където някои са газифицирани, но пък дограмата е в отчайващо състояние.

В бюджета за 2013 год. са заложени само средствата за най-неотложни ремонти на покриви и дограми, където се налага”, поясни проф. Стойков.

По време на сесията кметът съобщи и новини за проекта за Водния цикъл. Той каза, че по негово лично предложение сега ще се включи и проектиране на цялостно изграждане на водопреносна и канализационна мрежа на град Плевен. Самото 

проектиране, освен че е много скъпо, е необходимо и време, за да се подготви. 

“Надявам се Министерство на околната среда и водите да приеме моето предложение и да включи в проекта и предпроектна подготовка и осигуряване на средства”, каза проф. Стойков. Той съобщи и че в следващия програмен период ще се кандидатства за пълното проектиране, включително за пречиствателна станция и за 48-те километра канализационна мрежа, и за Славяново.

В спорове за оставащото на групите време за изказвания, за очакваните и планирани приходи от местни данъци и такси след решението на Върховния административен съд и отмяната размера на данъците за 2012-та, в спорове и предложения за промяна на финансирането на различни дейности се стигна и до гласуване и приемане на бюджета за 2013 год. на Община Плевен. Ще припомним, че в приходната част са записани очаквани 66 720 029 лв. От тях най-много – 37 133 467 лв., са от държавния бюджет, следвани от очаквани близо 28 млн. 100 хил. лв. от имуществени данъци и неданъчни приходи.

Люба Нинова, infoPleven.

Профилактика и рехабилитация на Националния осигурителен институт (НОИ) 
през 2012 г. Общият размер на разходите за парични помощи за профилактика и рехабилитация по бюджета на ДОО за 2012 г. възлиза на 15 766 515 лв. Това показват данните от годишния анализ на изпълнението на тази дейност през миналата година. С най-голям относителен дял са лицата, провели профилактика и рехабилитация за заболявания на опорно-двигателния апарат – 63.02%. На следващо място се нареждат хората, които имат проблеми с периферната нервна система - 26.32%. Други 2.63% са се подложили на рехабилитация на централна нервна система. Анализът показва още, че 61.84% от участниците в програмата са над 51-годишна възраст, което кореспондира с по-високата заболеваемост сред тази възрастова група. На второ място са лицата от 31 до 50-годишна възраст - 36.20%. 

Несъществен е относителният дял на хората под 30-годишна възраст – 1.96%. 

Данните сочат, че 62.82% от ползвалите паричната помощ за профилактика и рехабилитация са жени.

Право да ползват програмата имат и лицата с 50 и над 50 на сто трайно намалена работоспособност, които не са навършили възраст по чл. 68, ал. 1 от КСО и не са осигурени. Според статистиката през 2012 г. 1350 души са се възползвали от тази възможност.

Данните показват, че при 99.81% от всички лица, проведената рехабилитация е 

довела до подобряване на здравословното им състояние.

В Плевен се подготвят да "изчистят България"

Проведе се работна среща, в рамките на която официално бе обявен стартът на  организационните дейности и за Плевенска област за Голямото чистене 2013. Подготовката за най-мащабната доброволческа акция "Да изчистим България", която тази година е планирана за 20 април, ще се проведе поетапно във всички 28 области в България. На работни срещи с общините ще бъде обсъден плана за всяко участие тази година. По време на работната среща в Плевен участниците имаха възможност да поставят всички въпроси, възникнали след миналогодишната кампания, както и да споделят идеи за провеждането на инициативата тази година.
Съставители: инж. Румен Петков 

